
        
            
                
            
        

    
	С. Сандагдорж

	 

	ТЕОДОР ДРАЙЗЕР 

	(Төрсний нь 85 жилийн ойд)

	“УТГА ЗОХИОЛ”  сонины 1956 оны №17 (9 сарын 1)-д хэвлүүлсэн эхээс

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

	ЦАХИМ НОМЫН САН: www.e-nom.mn

	 


⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ТЕОДОР ДРАЙЗЕР 

	Төрсний нь 85 жилийн ойд

	 

	 

	Теодор Драйзер нь Америкийн олон нийтийн нэрд гарсан зүтгэлтэн бөгөөд бичгийн их хүн юм аа. Тэр АНУ-ын Индиан муж улсад цагаачилж очсон герман гаралтай ядуу гэр бүлд төржээ. Бэрх хэцүү зовлонт амьдралыг өөрийн биеэр туулж, америкийн бодит байдлыг нэвтэрхий мэдэх болсон ажээ. Тэр хэдийгээр ажиллах, суралцах хоёрыг хослон явуулсан ч эд хөрөнгөний гачигдал их сургууль төгсгөх бололцоо өгсөнгүй. Иймээс сонин сурвалжлагч болж, улс орныхоо аж үйлдвэрийн томхон хотуудад олон жил ажиллажээ. «Керри эгчхэн» (1900) гэдэг анхныхаа романаар, АНУ бол баян чинээлэг амьдрал, ардчиллын эх орон гэж хөрөнгөтний зохиосон хоосон домгийг довтолжээ.

	Драйзер, Америк нь баян чинээлэг амьдралын зэрэгцээгээр, гачигдал зовлон, албадлагын хүнд хөдөлмөр, ажилгүйдэл, өлсгөлөнгийн орон болохыг үзүүлжээ. 

	Хоёрдугаар роман нь «Женни Герхардт» (1911) юм аа. Эсрэг тэсрэг хоёр америк байгааг гаргаж, хөдөлмөрч түмэн санаа сэтгэлийн хувьд хөрөнгөтнөөс илүү болохыг тодорхой дүрсэлжээ. 

	Эхний хоёр роман нь хөрөнгөтний ертөнцөд дарлан доромжлогдож, шаналан зовсон эгэл жирийн хүмүүсийн намтар юм. Гуравдугаар том зохиол нь «Хүсэл эрмэлзлийн гуравласан дэвтэр» ажээ. Эхнийх нь «Санхүүгийн эзэн» (1912), хоёрдугаар нь «Үлэмж гавшгай хүн» (1914) билээ.

	Энэ хоёр романд Фрэнк Каупервуд гэдэг «хувалзаар» жишээлж, америкийн санхүүгийн эзэд ямар бузар замыг туулан баяжиж, хэрхэн засгийн эрх авч байгааг харуулна. Гэвч уг гуравласан дэвтэр нь тэр үеийн зохиолчийн үзэл суртлын хязгаар, зөрчлийг тусгажээ. Драйзер, тэр дүрээрээ хөрөнгөтний ичгүүр сонжуургүй явдал, ард түмний эсрэг чиглэсэн оюун ухааны хоосныг үзүүлснийг каупервудынхаа «Үлэмж гавшгай» болохыг талархан сайшаадаг. Зохиолч олон түмнээ гүн ихээр өрөвдөн хайрлаж байсан ч гэсэн тэдний хүчийг ухамсарлаагүйгээс, улс орныхоо амьдралд үзүүлэх олон түмний үүргийг багасган харуулжээ.

	Цаашилбал, түүний анхны зохиолуудад натурализм цухалзаж байсан явдал, шүүмжлэлт реализмыг нь багасгаж байжээ. Америкийн нэг зурагчны хувь заяаг тусгасан «Суут хүн» гэдэг романаа 1915 онд хэвлүүлжээ. Үүгээрээ америкийн хөрөнгөтний нийгэмлэг, урлагт задлан сарниулах нөлөө үзүүлж байгааг илчлэн гаргажээ. Түүний үнэн зөв зохиол хэчнээн өргөн дэлгэрч байгаагаас цочсон хөрөнгөтнүүд түүний эсрэг босжээ. «Үл бүтэх явдлыг дарах нийгэмлэг» гэдэг харгис байгууллага цохилтоо Драйзер өөд чиглүүлж «Суут хүн» гэдэг романыг тойрон хоёр жил зарга болсны дараа шүүх уг зохиолыг нийтлэх явдлыг хоригложээ. Гэвч 1923 онд уншигч олонд уг зохиол хүрчээ. Ийнхүү их зохиолч хөрөнгөтний алив хашилт хаалтыг ялан туулжээ. Тэгэхэд Драйзер үгээгүй хоосон хөдөлмөрчдөд улмаар ойртож байсныг нь «Сургуулийн амралт» (1916) зэрэг найрууллууд нь тодорхой үзүүлнэ. Цаашилбал жүжгийн зохиолоор оролдож, «Ваарчийн гар» (1918) гэдэг жүжгээрээ капиталист америкийн нүүр царайг илчлэх ажлаа үргэлжлүүлжээ. Гэвч түүний зохиолуудад хөрөнгөтний нийгмийн эсрэг тэмцэгч сайн талын баатрууд дутсаар л байжээ.

	Октябрийн социалист их хувьсгал, Драйзерын амьдрал уран бүтээлд шинэ эргэлт хийсэн байна.

	Драйзер Октябрийн социалист их хувьсгалын нөлөөгөөр зөвхөн юмны муу муухайг үзэх, олон түмний хүчинд үл итгэх явдлаасаа ангижирчээ. Энэ нь түүний «Бөмбөрөө цохь!» (1920) гэдэг өгүүллэгийн түүврээс эхлэн үзэгдэнэ. Тэгэхэд гарсан түүний гурван боть өгүүллэгүүд нь «Чөлөөлөгдсөн нь» (1918), «Арван хоёр америк хүн» (1919), «Нью-Йоркийн өнгө» (1923) ажээ. Эдгээр номууд нь цөм эгэл жирийн хүмүүсийн тухай бичигджээ. Зөвлөлт Холбоот Улсын туршлага, Драйзерт капитализмын зөрчлийн бузар булайг гүн ойлгох бололцоо олгожээ.

	«Америкийн эмгэнэлт явдал» (1925) гэдэг романаараа «америк маягийн амьдрал» гэгчийг үзүүлж капиталист Америкийн дотоод зөрчлийг туйлын яруу тодорхой харуулжээ. Драйзерын Зөвлөлт улсад ирсэн явдал (1927-1928) амьдрал, уран бүтээлд нь их нөлөө үзүүлсэн ажээ. Энэ жуулчлалын дараагаар гарсан «Драйзер Орос руу ширтэж байна» гэдэг ном нь Драйзер хамгийн ядуу чадуу ард түмний талд бүрмөсөн орохын нь их бэлтгэл болжээ.

	Дэлхий дахины эдийн засгийн кризис1 (1929 оны намар) зохиолчийн үзэл суртлын хувьд өсөх явдлыг хурдасгажээ.

	Иймээс Драйзер 1930 оны намар АНУ-ын коммунист намыг дэмжинэ гэж зарлахдаа, «Учир нь капитализмын эсрэг тэмцэж байгаа ганцхан нам юм» гэжээ.

	Драйзер, 1931 онд уурхайчдын ажил хаях тэмцэлд идэвхтэй оролцжээ. Цаашилбал Зөвлөлт Холбоот Улсад социализмыг байгуулах талаар олж байгаа туршлагыг сурталчилж эхэлсэн билээ.

	Драйзер, Америкийн коммунист Намыг бүх талаар нь дэмжих болжээ. Драйзер Бүгд Найрамдах Испани улсад очсоныхоо дараагаар фашист Франког дэмжиж байгаа Англи, Америк, Францын харгисуудыг буруушаан зэмлэж байсан. Тийнхүү фашизм болоод капитализмын эсрэг дайчин тэмцэгчийн эгнээнд оржээ.

	Драйзер, 1941 онд Америкийн зохиолчдын холбооны даргаар сонгогджээ. Тэр жил түүний «Америкийг аврах хэрэгтэй» гэдэг ном гарчээ. Драйзер бүх дэлхийг ноёрхохыг санаархаж байгаа америкийн империалистуудын төлөвлөгөөг довтолжээ.

	1945 онд Америкийн коммунист намд элссэн явдал нь түүний амьдрал уран бүтээлийн туулсан замын эцсийн тайлан юм аа.

	Амьдралынхаа эцсийн өдрүүдэд «Тулгуур» - «Хүсэл эрмэлзлийн гуравласан дэвтрийн» гуравдугаарыг бичжээ. «Тулгуур» гэдэг романаараа ашиг хонжоо эрэгчдийг шүүмжилж хөрөнгөтний эсрэг тэмцэгч сайн талын баатрын дүрийг бүтээх гэж оролджээ.

	«Хүсэл эрмэлзлийн гурвалсан дэвтрийнхээ» гуравдугаараар Каупервудийн амьдралын хувалзан төлөв байдлыг харуулжээ.

	Уг романаа бүрэн төгсгөж амжаагүй юм. Драйзер хэдийгээр нас барсан ч гэсэн түүний дайчин зохиол, хурц үг нь америкийн империалистуудын нүүрний багийг хуу татаж хаясаар байна.

	Ардын жинхэнэ зохиолч, энх тайван, ардчиллын төлөө дайчин тэмцэгч, энэ их хүний зохиолуудыг монголын ард түмэн төрөлх хэлээрээ бахдан унших цаг болжээ.

	 

	Хавтасны зураг: Frank Harris, NY, 1919. Contemporary portraits. Second series by Frank Harris

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

	 

	
Заметки

		[←1]
	 Хямрал (ЦБ)

